YONG ดีดบวก 3% เก็งงบปี 65 แจ่ม-กางแผนปีนี้โต 15% รับดีมานด์คอนกรีต-เสาเข็ม “อีอีซี” พุ่ง
YONG ดีดบวก 3% เก็งงบปี 65 แจ่ม-กางแผนปีนี้โต 15% ดีมานด์คอนกรีตผสมเสร็จ-เสาเข็ม พื้นที่ EEC พุ่ง พ่วงรับรู้รายได้โรงงานใหม่ 2 แห่ง “บางใหญ่-บางเลน” เต็มปี
YONG ดีดบวก 3% เก็งงบปี 65 แจ่ม-กางแผนปีนี้โต 15% ดีมานด์คอนกรีตผสมเสร็จ-เสาเข็ม พื้นที่ "อีอีซี” พุ่ง
30 ม.ค. 2566

ผู้สื่อข่าวรายงานว่า วันนี้(30ม.ค.66) ราคาหุ้น บริษัท ยงคอนกรีต จำกัด (มหาชน) หรือ YONG ณ เวลา 15:19 น. อยู่ที่ระดับ 2.40 บาท บวก 0.08 บาท หรือ 3.45% ราคาสูงสุด 2.44 บาท ราคาต่ำสุด 2.28 บาท ด้วยมูลค่าซื้อขาย 52.41 ล้านบาท

โดยก่อนหน้านี้ นายสรรเพชญ ศลิษฏ์อรรถกร กรรมการผู้จัดการ YONG เปิดเผยกับ “ข่าวหุ้นธุรกิจ” ว่า แนวโน้มผลการดำเนินธุรกิจในช่วงไตรมาส 4/65 จะเติบโตได้ดีเมื่อเทียบกับไตรมาส 3/65 และช่วงเดียวกันของปี 64 เนื่องจากสถานการณ์ต่าง ๆ กลับสู่ภาวะปกติ และผู้ประกอบธุรกิจอสังหาริมทรัพย์เริ่มมีการขยายโครงการมากขึ้นโดยเฉพาะในโซนเขตพัฒนาพิเศษภาคตะวันออก (EEC) ส่งผลให้ความต้องการ (ดีมานด์) สั่งซื้อผลิตภัณฑ์เสาเข็ม รั้วสำเร็จรูป และอื่น ๆ มากขึ้น รวมทั้งบริษัทได้มีการขยายกองรถของบริษัทลูกอย่างบริษัท พร้อมขนส่ง จำกัด (PT) เพิ่มกว่า 10 คัน
โดยบริษัทได้ปรับเป้าหมายภาพรวมการดำเนินธุรกิจทั้งปี 65 จะมีรายได้รวมเติบโตมากกว่าแผนงานที่วางไว้ 10-15% เมื่อเทียบกับปี 64 ที่มีรายได้รวม 881.42 ล้านบาท หลัง 9 เดือนแรกของปี 2565 มีรายได้รวมกว่า 732.26 ล้านบาท เป็นไปตามการฟื้นตัวของกลุ่มลูกค้า และการกลับมาทำงานในภาวะปกติ
ทั้งนี้ ณ สิ้นปี 65 บริษัทจะมีงานในมือ (Backlog) มูลค่ากว่า 400 ล้านบาท ซึ่งจะทยอยรับรู้รายได้ภายในปี 2566 และคาดว่าจะมีงานใหม่เพิ่มขึ้นอีกมาก หลังจากภาคการท่องเที่ยวฟื้นตัว ทำให้อุตสาหกรรมที่เกี่ยวข้องมีการลงทุนเพิ่มมากขึ้น ทั้งโรงแรม ร้านอาหาร และอสังหาริมทรัพย์ ซึ่งจะส่งผลดีมายัง YONG บวกกับจีนเปิดประเทศจะยิ่งมีนักลงทุนจีนกลับมาลงทุนในกิจการที่ไทยมากขึ้น ซึ่งถือเป็นโอกาสในการเข้ารับงานโครงการใหม่ ๆ เข้ามาเพิ่มเติมมากขึ้นด้วย
ส่วนต้นทุนในการดำเนินธุรกิจ YONG ยังคงมุ่งเน้นบริหารงาน และพัฒนาการดำเนินงานให้มีประสิทธิภาพยิ่งขึ้น ควบคู่กับการจัดการต้นทุน ทั้งด้านวัสดุ และแรงงาน เพื่อเพิ่มศักยภาพดำเนินงานก่อสร้างให้ได้เกินกว่าแผนงาน และส่งมอบงานได้ตามกรอบระยะเวลา
สำหรับแผนการดำเนินงานในปี 66 บริษัทคาดว่าจะเป็นปีที่ดี โดยบริษัทตั้งเป้าหมายมีรายได้รวมเติบโตไม่น้อยกว่า 15% เมื่อเทียบกับปี 2565 เนื่องจากโซนภาคตะวันออกจะเริ่มเห็นการขับเคลื่อนการลงทุนในพื้นที่ EEC มากขึ้น บวกกับการรับรู้รายได้จากความสามารถในการผลิตเต็มปีของโรงงานใหม่ ทั้งโรงงานคอนกรีตผสมเสร็จ อ.บางใหญ่ จ.นนทบุรี ทำให้มีกำลังการผลิตคอนกรีตผสมเสร็จสูงสุด 100,800 ลูกบาศก์เมตร (ลบ.ม.) ต่อปี, โรงงาน อ.บางเลน จ.นครปฐม ที่ขยายกำลังการผลิตเสาเข็มจาก 37,700 ลบ.ม. เป็น 64,580 ลบ.ม.ต่อปี การผลิตแผ่นพื้นสำเร็จรูป 1,670 ลบ.ม. เป็น 15,110 ลบ.ม.ต่อปี และขยายกำลังผลิตโรงงานคอนกรีตผสมเสร็จ 30,000 ลบ.ม. เป็น 130,800 ลบ.ม.ต่อปี
นอกจากนี้ บริษัทจะมีการลงทุนก่อสร้างโรงงานผลิตภัณฑ์คอนกรีตสำเร็จรูปแห่งใหม่ที่จ.ระยอง ซึ่งจะเริ่มก่อสร้างในไตรมาส 4/66 บนพื้นที่กว่า 70 ไร่ เพื่อรองรับตลาดโซน EEC แบ่งเป็น 2 เฟส ได้แก่ เฟส 1 กำลังการผลิตสินค้าครบวงจรสูงสุด 81,120 ลบ.ม. มูลค่ารวม 200 ล้านบาท คาดว่าจะสร้างรายได้เข้ามาตั้งแต่ไตรมาส 1/67 และเฟส 2 กำลังการผลิตสินค้าครบวงจรสูงสุด 81,120 ลบ.ม. มูลค่ารวม 150 ล้านบาท คาดว่าจะสร้างรายได้เข้ามาตั้งแต่ไตรมาส 3/68